b'\n_START_ARTICLE_\nKnji\xc5\xbenica Franceta Balanti\xc4\x8da Kamnik\n_START_PARAGRAPH_\nKnji\xc5\xbenica Franceta Balanti\xc4\x8da Kamnik je osrednja splo\xc5\xa1na knji\xc5\xbenica s sede\xc5\xbeem na Ljubljanski cesti 1 (Kamnik); ustanovljena je bila leta 1949._NEWLINE_Do leta 2015 se je imenovala Mati\xc4\x8dna knji\xc5\xbenica Kamnik, z 18. majem 2015 pa je bil sprejet sklep, da se knji\xc5\xbenico poimenuje po pesniku Francetu Balanti\xc4\x8du._NEWLINE_Ima dislocirane enote: Potujo\xc4\x8da knji\xc5\xbenica, Knji\xc5\xbenica Komenda, Knji\xc5\xbenica \xc5\xa0marca in Knji\xc5\xbenica Motnik.\n_START_SECTION_\nZgodovina\n_START_PARAGRAPH_\nKnji\xc5\xbenica v Kamniku je bila ustanovljena 1. 6. 1949 pod imenom Centralna sindikalna knji\xc5\xbenica. Na za\xc4\x8detku je delovala v prostorih nad dana\xc5\xa1njo Kavarno Veronika in bila leta 1956 preimenovana v Delavsko knji\xc5\xbenico. Leta 1962 postane samostojen zavod in je preimenovana v Ljudsko knji\xc5\xbenico. Leta 1969 se knji\xc5\xbenico preseli na Kolodvorsko ulico poleg \xc5\xbeelezni\xc5\xa1ke postaje, istega leta se uveljavi prosti pristop izposoje. Leta 1978 se izvede zdru\xc5\xbeitev v Kulturni center Kamnik in preimenovanje v Mati\xc4\x8dno knji\xc5\xbenico Kamnik. Leta 1991 se knji\xc5\xbenica preseli v prostore nekdanjega Zdravstvenega doma na Ljubljansko cesto 1.\n_START_SECTION_\nDelovanje knji\xc5\xbenice\n_START_PARAGRAPH_\nOd selitve knji\xc5\xbenice do danes se je mo\xc4\x8dno pove\xc4\x8dal obisk v njej. Ena od vizij knji\xc5\xbenice, ki jo le-ta izpolnjuje, je pribli\xc5\xbeati slovenski jezik in kulturo priseljencem. V okviru tega se v knji\xc5\xbenici izvajajo te\xc4\x8daji slovenskega jezika za tujce, poleg tega pa je bila leta 2015 odprta posebna Medkulturna zbirka, ki vsebuje gradivo v albanskem, bosanskem, hrva\xc5\xa1kem, makedonskem in srbskem jeziku. _NEWLINE_Leta 2012 je knji\xc5\xbenica za\xc4\x8dela s projektom spletnega Kamni\xc5\xa1ko-komendskega biografskega leksikona, ki vsebuje \xc4\x8dlanke o znanih in vplivnih ljudeh povezanih s Kamnikom, Komendo in njuno okolico. _NEWLINE_V knji\xc5\xbenici \xc5\xbee od leta 2010 potekajo tudi Kamni\xc5\xa1ke pravlji\xc4\x8dne poti, katerih namen je ob ljudski pravljici in dejavnosti povezani z njo, pripraviti la\xc5\xbeji pohod, ki je povezan z eno od legend. _NEWLINE_Poleg bibliopedago\xc5\xa1kih sre\xc4\x8danj za mlade, v knji\xc5\xbenici pripravljajo tudi t. i. bralno zna\xc4\x8dko za odrasle bralce pod imenom Sre\xc4\x8danja._NEWLINE_V \xc4\x8dast Ga\xc5\xa1perja Kri\xc5\xbenika, pomembnega zbiralca slovenskih ljudskih pripovedk, pesmi in pregovorov od leta 2012 organizirajo Kri\xc5\xbenikov pravlji\xc4\x8dni festival - Jenkret je biv \xe2\x80\xa6\n_START_SECTION_\nVodstvo\n_START_PARAGRAPH_\nDirektorica knji\xc5\xbenice je mag. Breda Podbre\xc5\xbenik Vukmir.'